สาเหตุอุบัติเหตุ F5 ตก เกิดจากนกขนาดใหญ่บินชนที่ด้านหน้าครอบของห้องนักบิน ทำให้ไม่สามารถควบคุมการบินของเครื่องบินได้
พลอากาศตรี ประภาส สอนใจดี โฆษกกองทัพอากาศ เปิดเผยความคืบหน้ากรณีเครื่องบินขับไล่แบบที่ 18 ค (F-5F) สังกัดฝูงบิน 211 กองบิน 21 ประสบอุบัติเหตุขณะปฏิบัติภารกิจการบินยุทธวิธีประยุกต์ บริเวณสนามฝึกใช้อาวุธทางอากาศชัยบาดาล จังหวัดลพบุรี ว่า นาวาอากาศโท สุทธิเมศ อ่วมมา นักบิน รู้สึกตัวดีและได้สื่อสารกับภรรยาถึงสาเหตุที่จำเป็นต้องสละเครื่อง ด้วยการเขียนบอกว่า เครื่องบินชนของแข็ง ทำให้ฝาครอบหน้าห้องนักบินด้านหน้าแตก มีนกเลือดสาดเข้ามาในห้องนักบินและกระทบเข้าที่หน้าของตนเอง จึงรีบบังคับเครื่องบินหลบออกจากแหล่งชุมชน เครื่องบินไม่สามารถควบคุมได้ เพราะด้วยความเร็วของเครื่องบินประมาณ 800 กิโลเมตรต่อชั่วโมง ประกอบกับความแรงของลมที่ทะลุผ่านเข้ามายังห้องนักบิน จึงรีบดีดตัวออกมาจากเครื่องบิน ได้เขียนขอโทษผู้บัญชาการทหารอากาศที่ไม่สามารถนำเครื่องบิน ลงสนามบินให้ปลอดภัยได้ ทีมนิรภัยการบินของกองทัพอากาศ ยังคงเข้าตรวจพื้นที่ เพื่อสืบสวนและสอบสวนถึงสาเหตุของอุบัติเหตุครั้งนี้และยังคงขอความร่วมมือประชาชนหลีกเลี่ยงการเข้าใกล้พื้นที่อากาศยานเนื่องจากอาจเป็นอันตรายได้นอกจากนี้ ผู้บัญชาการทหารอากาศ ได้มอบหมายให้กองบิน 2 จังหวัดลพบุรี ลงพื้นที่เพื่อแสดงความขอบคุณประชาชนที่ให้ความช่วยเหลือนักบิน ตลอดจนเยียวยาความเสียหายที่เกิดขึ้นจากอุบัติเหตุครั้งนี้อย่างเต็มที่